text: Alarmopkald går til Aarhus eller Slagelse
  13 december 2011 kl. 17.56
  Alle alarmopkald til 112 går nu til centraler i Aarhus, Slagelse og København.
  Rigspolitiet har nedlagt alarmcentralerne i Esbjerg, Viborg, Odense, Aalborg og Hillerød.
  Centralen i København drives af Københavns Brandvæsen, mens Rigspolitiets alarmcentraler i Slagelse og Aarhus dækker resten af landet. Centralerne får en million opkald om året.
  Centralernes geografiske placering har ingen betydning for at betjene borgerne, da politifolkene benytter sig af moderne satellit-udstyr til at sende ambulancer og politipatruljer rundt i landet.
  Rigspolitiets alarmcentraler drives af en ny afdeling i politiet med 40 mand. Lederen af adelingen, Peter Modin, siger, at en fast stab kan give borgerne en mere professionel betjening.
  Alarmopkald kræver hurtige og knivskarpe beslutninger. For eksempel nytter det ikke bare at sende en ambulance ud til en psykisk syg, der står og fægter med et skydevåben. Her skal en politipatrulje først ud for at afvæbne ham.
  De nye vagtcentraler kan altid få kontakt med sundhedspersonale i regionerne.
  Centraliseringen af vagtcentralerne giver også en betydelig besparelse på 47 millioner kroner om året.
  